На основу члана 132. став 2. и члана 135. став 2. Закона о стечају („Службени гласник РС“: број 104/2009, 99/2011, 83/2014, 113/2017, 44/2018 и 95/2018), као и поглавља III и VIII Националног стандарда о начину и поступку уновчења имовине стечајног дужника – Национални стандард број 5, стечајни управник стечајног дужника

 МИЛОШ И НЕИМАРИ ДОО Нови Сад – у стечају, 
из Новог Сада, ул. Булевар Патријарха Павла 36 
доставља

ПОЗИВ ЗА ДАВАЊЕ ПОНУДА ЗА ОДАБИР НАЈБОЉЕГ ПОНУЂАЧА 

за

Пружање услуга процене вредности целокупне имовине (земљишта, грађевинских објеката, опреме и залиха) стечајног дужника МИЛОШ И НЕИМАРИ ДОО Нови Сад – у стечају, из Новог Сад, ул. Булевар Патријарха Павла 36, и то:

· процену ликвидационе вредности целокупне имовине стечајног дужника,

· процену вредности стечајног дужника као правног лица методама које су у складу са Међународним рачуновоственим стандардима, којима се обезбеђује највећа вредност за повериоце.
Проценитељ ће такође :
· извршити процену целисходности продаје стечајног дужника: као правног лица у односу на продају стечајног дужника у деловима ("пакетима") или појединачне  продаје имовине стечајног дужника.
· утврдити учешће  вредности процењене имовине на којој је конституисано разлучно право, у односу на процену вредности правног лица (изражено у процентима),
· саставити и доставити правно мишљење у вези правног статуса имовине која је предмет процене, на основу прибављане документације, све ближе описано у нацрту уговора.
 
1.   Предмет понуде
Предмет понуде су услуге  у спровођењу стечајног поступка.

Привредно друштво МИЛОШ И НЕИМАРИ ДОО Нови Сад – у стечају, из Новог Сад, ул. Булевар Патријарха Павла 36, спроводи поступак избора најбољег понуђача за пружање услуга процене целокупне имовине стечајног дужника и позива заинтересоване понуђаче који испуњавају услове наведене у овом позиву да доставе своје понуде.  
2.
Сврха понуде

Сврха понуде је да се на основу анализе која буде обављена, створе услови за продају имовине стечајног дужника или стечајног дужника као правног лица најповољнијим начином продаје. Стварање услова за продају имовине стечајног дужника најповољнијим начином продаје подразумева:

- прикупљање имовинско-правне документације стечајног дужника, са посебним освртом на идентификацију и основ држања како непокретне, тако и покретне имовине стечајног дужника, 
- процену ликвидационе вредности имовине стечајног дужника, укључујући процену делова стечајног дужника који су под разлучним правом,
- процену вредности стечајног дужника као правног лица,
- предлог најповољнијег начина продаје (с тим што, ако је најповољнији начин продаје продаја стечајног дужника као правног лица, анализа мора да садржи и мишљење стручног лица да је такав начин продаје најповољнији),
- достављање објашњења на захтев стечајног управника, односно лица ангажованог од стране стечајног управника у погледу обављене анализе,
све напред наведено у складу са одредбама Закона о стечају и Националним стандардом бр. 5 – о начину и поступку уновчења имовине стечајног дужника.
Резултати процене ће бити основ за доношења одлуке стечајног управника о начину продаје стечајног дужника, висини ликвидационе вредности имовине стечајног дужника, као и висини вредности стечајног дужника као правног лица. 

3.
Методе анализе

Понуђач, са којим се закључи уговор, анализе ће вршити на основу одредби Закона о стечају и Националног стандарда бр. 5 – о начину и поступку уновчења имовине стечајног дужника, користећи методе прописане овим прописима. Неопходно је да се у процени примене оне методе које су у складу са Међународним стандардима процене и Националним стандардом бр. 5 – о начину и поступку уновчења имовине стечајног дужника, које омогућавају исказивање ликвидационе вредности имовине стечајног дужника и вредности стечајног дужника као правног лица.

4.
Извештај о процени

По завршетку посла, понуђач је дужан да припреми и достави детаљан извештај у писменој форми, који ће садржати следеће:

· предмет процене,

· датум процене,

· класификацију по групама основних средстава,

· опис метода коришћених у процени сваке групе основних средстава и капитала,

· закључак о процењеној ликвидационој вредности имовине стечајног дужника,

· закључак о процењеној вредности стечајног дужника као правног лица,

· претпоставке и ограничавајуће услове,

· прилоге са исказаним вредностима по свакој ставци основних средстава (такође и у електронској форми погодној за пренос у регистар основних средстава).

5.
Рок за извршење посла

Рок за извршење наведених послова, који ће детаљније бити регулисани уговором, износи 30 дана од дана потписивања уговора са најбољим понуђачем.

6.
Услови конкурисања
Понуду за учествовање може поднети сваки понуђач који испуњава услове у смислу квалификационих захтева, утврђене од стране наручиоца, и то:

· да је регистрован за обављање одговарајуће делатности код надлежног органа;

· да му у року од 2 године пре достављања понуде није изречена правоснажна судска или управна мера забране обављања делатности која је предмет ове понуде;

· да располаже неопходним финансијским и пословним капацитетом;
· да располаже довољним кадровским и техничким капацитетом за вршење услуга из понуде;
· да проценитељ задужен за процену некретнина има одговарајућу лиценцу за проценитеље – приложити копију лиценце и решење.
7.
Информације за понуђаче

Заинтересовани понуђачи, односно овлашћени представници, могу понуде доставити препорученом поштом или електронским путем закључно са 17.06.2022. године, на адресу: 

Јадранко Протић, 21000 Нови Сад, ул. Гундулићева бр. 23, или 
e-mail: jadranko.protic@gmail.com
Понуда садржи:

· доказе о испуњености услова из тачке 6. овог позива;

· рок у коме ће процена бити урађена;

· цену за пружену услугу исказану у динарима, са посебно исказаним ПДВ-ом;

· динамику плаћања уговорене цене.

Исплати уговорене накнаде за извршене услуге, која ће бити прецизирана уговором, приступиће се након уновчења стечајне масе и уплате целокупне купопродајне цене остварене продајом имовине стечајног дужника или продајом стечајног дужника као правног лица. Пре испуњења овог услова не може се тражити исплата уговорене цене за обављање услуга.

Наручилац задржава право да ниједну понуду не прихвати.
У случају одустанка од поступка избора најбољег понуђача, Наручилац неће бити одговоран, ни на који начин, за стварну штету, изгубљену добит, или било какву другу штету коју понуђач може услед тога да претрпи, упркос томе што је Наручилац био упозорен на могућност наступања штете.

У Новом Саду, дана 08.06.2022. године
                                                                  Стечајни управник








   __________________
                                                         Јадранко Протић
контакт телефон: 063/521-310
